Diari Oficial de la Generalitat Valenciana


Sumari del DOGV 3506, del 21-05-1999 (1999/4953)

ORDRE de 23 d'abril de 1999, de la Conselleria de Cultura, Educació i Ciència, per la qual es convoca la concessió de subvencions per a l'organització de festivals, cursos, concursos, premis, participació en festivals estrangers i projectes especials de caràcter musical per a 1999.
------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3506

Data del DOGV
:   21-05-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/4953


Data del document
:   23-04-1999

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * suport econòmic
    * música
    * manifestació cultural
    * ajuda pública

ORDRE de 23 d'abril de 1999, de la Conselleria de Cultura, Educació i Ciència, per la qual es convoca la concessió de subvencions per a l'organització de festivals, cursos, concursos, premis, participació en festivals estrangers i projectes especials de caràcter musical per a 1999. [1999/X4953]
  
La música és una part substancial del patrimoni cultural dels valencians. Per això, la Generalitat Valenciana pretén millorar qualitativament i quantitativa les estructures musicals de la Comunitat Valenciana des de la seua actuació institucional.
  
Un dels objectius de la política musical de la Generalitat Valenciana és incrementar l'oferta d'activitats i aconseguir-ne la descentralització, i també possibilitar la projecció dels nostres intèrprets i formacions musicals a l'estranger.
  
A la Comunitat Valenciana se celebren un bon nombre de manifestacions musicals que han aconseguit un considerable prestigi.
  
La Generalitat Valenciana pretén consolidar una xarxa de festivals, cursos i altres activitats musicals que siguen un complement adequat de les programacions que tenen lloc a les principals ciutats de la nostra comunitat. Així mateix, desitja fomentar la presència valenciana en festivals i certàmens estrangers de contrastat prestigi.
  
Estos criteris fan convenient la participació de la Generalitat Valenciana en el finançament d'este tipus d'activitats i projectes musicals com a mitjà d'aconseguir els objectius descrits.
  
Per tot això i fent ús de les facultats que em conferix l'article 35 de la Llei de la Generalitat Valenciana 5/1983, de 30 de desembre, de Govern Valencià,
  
ORDENE
  
Primer
  
Convocar la concessió de subvencions per a l'organització de festivals, cursos, concursos, premis, participació en festivals estrangers i projectes especials de caràcter musical i aprovar les bases per les quals es regirà i també el model d'instància, que s'inclouen com a annexos I i II de l'ordre.
  
Segon
  
L'import global màxim d'estes ajudes és de 41.120.890 de pessetes i es pagaran a càrrec del capítol IV de l'aplicació pressupostària 04.70.774.46.1, codi comptable 1351.
  
DISPOSICIONS FINALS
  
Primera
  
Es faculta la directora general de Promoció Cultural, Museus i Belles Arts perquè, en l'àmbit de les seues competències, dicte les instruccions que estime necessàries per a dur a efecte el que disposa esta ordre.
  
Segona
  
L'ordre entrarà en vigor el mateix dia de la publicació en el Diari Oficial de la Generalitat Valenciana.
  
Tercera
  
Contra el present acte, que posa fi a la via administrativa, els interessats podran interposar recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos, o deu dies si s'opta per seguir el procediment per a la protecció dels drets fonamentals de la persona, comptats ambdós des de l'endemà de la publicació. Tot això segons el que disposen els articles 10, 14, 46 i 115 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 23 d'abril de 1999
  
El conseller de Cultura, Educació i Ciència,
  
MANUEL TARANCÓN FANDOS
  
Annex I
  
Bases de la convocatòria pública per a la concessió d'ajudes per a l'organització de festivals, cursos, concursos, premis, participació en festivals estrangers i projectes especials de caràcter musical durant 1999.
  
Primera. Beneficiaris
  
Dins dels límits pressupostaris, i d'acord amb les condicions i els criteris que establixen estes bases, podran obtenir estes ajudes les administracions públiques, entitats, empreses i associacions radicades a la Comunitat Valenciana que organitzen alguna de les activitats objecte d'esta convocatòria durant l'any 1999, sempre que tinguen lloc en l'àmbit territorial d'esta comunitat autònoma, amb l'única excepció de les ajudes que puguen concedir-se per a participar en certàmens o festivals estrangers.
  
Segona. Objecte de les ajudes
  
1. Esta convocatòria té com a objecte la realització de les següents activitats de caràcter musical:
  
a) Festivals
  
b) Cursos de formació i perfeccionament musical
  
c) Concursos
  
d) Premis
  
e) Participació en festivals i certàmens organitzats a l'estranger
  
f) Projectes singulars
  
2. Es podran admetre peticions amb una denominació que no coincidisca amb alguna de les enunciades en el número anterior, com ara "setmana", "cicle", "mostra", etc., sempre que el seu contingut essencial s'ajuste al que és habitual en les activitats objecte de la convocatòria.
  
Tercera. Supòsits exclosos
  
S'exclouen d'esta convocatòria els supòsits següents:
  
a) Activitats organitzades per conservatoris oficials el titular dels quals siga la Generalitat Valenciana.
  
b) Festivals la programació dels quals incloga totalment o preferentment l'actuació d'agrupacions o solistes no professionals, ja que estos reben unes altres col·laboracions de la Conselleria de Cultura, Educació i Ciència.
  
c) Festivals, cursos, concursos, premis, ajudes a viatges a l'estranger i projectes singulars que siguen beneficiaris d'un altre tipus d'ajudes per part d'esta conselleria o que siguen organitzats o copatrocinats per esta.
  
d) Cursos destinats a la iniciació o l'ensenyament musical de primer nivell.
  
e) Festivals, cursos, concursos, premis, festivals estrangers i projectes especials la realització total o parcial dels quals finalitze entre l'11 i el 31 de desembre de 1999.
  
Quarta. Criteris de prioritat
  
1. Amb caràcter general, per a la concessió de les ajudes es tindran en compte els criteris següents:
  
a) Nombre d'edicions celebrades anteriorment i qualitat mitjana d'estes. La comissió tècnica a què es referix la base sisena tindrà en compte en la seua proposta la necessitat de millorar les ofertes de les activitats consolidades, abans que col·laborar en l'aparició d'altres de noves en què el contingut no constituïsca una novetat substancial.
  
b) Projecte de l'activitat per al present exercici.
  
c) Interés cultural del projecte.
  
2. Amb caràcter particular s'establixen els següents criteris de selecció:
  
a) Festivals
  
- Nivell artístic dels grups i solistes programats.
  
- Coherència artística del programa.
  
- Especialització del programa.
  
- Adequació del programa a la realitat cultural i social del municipi.
  
- Capacitat organitzativa i econòmica del peticionari.
  
b) Cursos
  
- Nivell artístic i docent del professorat.
  
- Atenció als instruments de corda.
  
- Nivell d'especialització del curs.
  
- Capacitat organitzativa, docent i econòmica del peticionari.
  
- Nivell que s'exigix a l'alumnat per a poder participar en el curs.
  
c) Concursos
  
- Nivell artístic dels membres dels tribunals.
  
- Nivell artístic mínim exigit als concursants.
  
- Nivell d'especialització i atenció als instruments de corda.
  
- Existència d'altres concursos amb similars objectius.
  
- Capacitat organitzativa i econòmica del peticionari.
  
d) Premis
  
-Nivell artístic dels premiats en anteriors edicions.
  
- Nivell artístic dels membres dels tribunals o comissions tècniques que hagen de concedir-los
  
- Nivell d'especialització.
  
- Capacitat organitzativa i econòmica del peticionari.
  
e) Participació en festivals i certàmens estrangers.
  
- Importància i nivell del festival o certamen a què es desitja assistir.
  
- Interés dels organitzadors del festival o certament en què l'entitat sol·licitant participe.
  
- Capacitat organitzativa i econòmica del peticionari.
  
f) Projectes singulars.
  
- Nivell artístic del projecte.
  
- Coherència del programa presentat.
  
- Nivell de professionalitat.
  
3. En últim terme es valorarà la situació sociocultural i econòmica del territori on haja de tenir lloc l'activitat, sempre que puga tenir un impacte generador de noves iniciatives culturals, afavorir el desplegament local o potenciar l'atracció turística.
  
Quinta. Sol·licituds
  
1. La sol·licitud d'estes ajudes s'haurà de realitzar davant la Conselleria de Cultura, Educació i Ciència en el termini de vint dies hàbils comptats des de l'endemà de la publicació de la convocatòria en el Diari Oficial de la Generalitat Valenciana.
  
2. Les sol·licituds s'hauran de formalitzar segons la instància model de l'annex II d'esta convocatòria.
  
3. Les instàncies es podran presentar a la Conselleria de Cultura, Educació i Ciència, av. Campanar 32, de València, també a les direccions territorials d'esta Conselleria, o utilitzant qualsevol dels mitjans que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
4. A més de la sol·licitud, els interessats en esta convocatòria hauran de presentar la documentació següent:
  
a) Certificat de l'acord adoptat per l'òrgan de govern que corresponga, en què s'aprove sol·licitar la subvenció i es faculte el president per a subscriure la petició.
  
b) Número de CIF de la institució o entitat i número de compte bancari on vol rebre la subvenció, si és aprovada.
  
c) En cas d'associacions, empreses i entitats, fotocòpia d'un document oficial que acredite la seua l'existència.
  
d) Projecte detallat de l'activitat per a la qual se sol·licita la subvenció, que n'especifique els participants i aporte qualsevol dada que permeta avaluar el seu contingut i el nivell artístic o docent, d'acord amb els criteris de prioritat establits.
  
e) Pressupost detallat de l'activitat.
  
f) Memòria comprensiva de les actuacions realitzades en anteriors edicions d'esta mateixa activitat.
  
g) Documentació acreditativa de trobar-se al corrent de les obligacions tributàries i davant la Seguretat Social. L'acreditació s'ha de referir als dotze mesos anteriors a la data de presentació de la sol·licitud. Són exceptuades d'esta obligació les corporacions locals.
  
No caldrà presentar els documents c) i f) si el festival, curs, concurs o premi ha rebut alguna ajuda econòmica de la Conselleria de Cultura, Educació i Ciència entre els anys 1997 i 1998.
  
5. Si la sol·licitud no inclou totes les dades exigides o falta documentació, s'instarà l'interessat perquè, en el termini de deu dies, corregisca estos defectes, amb l'advertència que si no ho fa no es donarà curs a la sol·licitud incompleta i s'arxivarà l'expedient sense més tràmits.
  
6. Les institucions o entitats que vulguen sol·licitar més d'una ajuda ho hauran de fer en sol·licituds separades.
  
Sisena. Resolució de la convocatòria
  
1. A la vista de les sol·licituds presentades, a continuació la Comissió Tècnica prevista en realitzarà la valoració i selecció, tenint en compte els criteris de prioritat expressats.
  
2. Es crea una Comissió Tècnica, als efectes previstos en esta convocatòria, que estarà presidida per la directora general de Promoció Cultural, Museus i Belles Arts, i integrada pel cap del Servei de Música, que en serà el vicepresident, i per tres vocals, designats per la directora general. Actuarà com a secretari, sense dret a vot, un funcionari de la Direcció General de Promoció Cultural, Museus i Belles Arts.
  
3. Basant-se en el dictamen de la Comissió Tècnica, la directora general de Promoció Cultural, Museus i Belles Arts elevarà la proposta definitiva al conseller de Cultura, Educació i Ciència, a qui correspon la resolució de la convocatòria, que tindrà lloc abans del 15 d'agost de 1999.
  
En el cas que la convocatòria no és resolta en el termini previst anteriorment, es considerarien desestimades totes les sol·licituds.
  
Per a determinar la quantitat que es concedix en cada cas es tindrà en compte no solament el pressupost presentat, sinó també l'interés de l'activitat i la previsió de despesa executable realment pel peticionari.
  
4. L'import de les subvencions regulades en esta convocatòria en cap cas no podrà ser d'una quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que ha de realitzar el beneficiari.
  
Setena. Obligacions dels beneficiaris
  
1. Les institucions, entitats, empreses i associacions que obtinguen les ajudes estan obligades a:
  
a) Comunicar per escrit a la Conselleria de Cultura, Educació i Ciència l'acceptació de la subvenció en el termini dels quinze dies següents a la recepció de la notificació de concessió.
  
b) Realitzar l'activitat d'acord amb el programa presentat.
  
c) Comunicar per escrit a la Conselleria de Cultura, Educació i Ciència el programa definitiu del festival, curs, concurs, o premi, almenys, dos mesos abans que s'inicie.
  
d) Comunicar a la conselleria qualsevol canvi que es produïsca en la programació definitiva abans de realitzar-se.
  
e) Fer constar en tota publicació, fullet, programa, publicitat, etc., en qualsevol mitjà o suport en què es faça, el patrocini de l'activitat per la Generalitat Valenciana. A l'efecte, s'inserirà en lloc preferent i destacat el logotip de la Generalitat Valenciana, Conselleria de Cultura, Educació i Ciència, d'acord amb les normes d'identitat corporativa d'esta institució.
  
f) Justificar l'ús de la subvenció en la forma que s'indica en la base següent.
  
g) Comunicar a la Conselleria de Cultura, Educació i Ciència les subvencions concedides per a este mateix fi i el seu import.
  
2. Són també obligacions dels beneficiaris de les ajudes les que amb caràcter general s'establixen en el Text Refós de la Llei d'Hisenda Pública de la Generalitat Valenciana.
  
Huitena. Justificació i pagament de les ajudes
  
1. El pagament de les ajudes s'efectuarà d'una sola vegada, sempre que l'activitat s'haja realitzat d'acord amb el programa presentat i es justifiquen correctament les despeses ocasionades per l'activitat subvencionada.
  
2. La justificació de la subvenció requerirà la presentació pel beneficiari dels documents següents:
  
a) Memòria succinta de les actuacions realitzades que comprenga, a més, una avaluació d'estes i xifres d'assistents.
  
b) Cinc fullets, catàlegs, programes, cartells, etc. del festival, curs, concurs i premi.
  
c) Relació d'ingressos i despeses globals produïts en l'activitat objecte de l'ajuda.
  
d) Justificants de les despeses per a les quals es va concedir l'ajuda, segons establix la legislació vigent per un import igual a la subvenció concedida.
  
Estos documents s'hauran de presentar davant la Direcció General de Promoció Cultural, Museus i Belles Arts de la Conselleria de Cultura, Educació i Ciència en un termini no superior a trenta dies naturals des de l'acabament de l'activitat, i en tot cas abans del 30 de novembre de 1999. A partir d'est dia, el crèdit pressupostari serà anul·lat i es perdrà el dret a percebre l'ajuda concedida.
  
Les activitats que es realitzen entre els dies 1 i 10 de desembre podran presentar la documentació esmentada el dia 13 de desembre de 1999. A partir d'est dia el crèdit pressupostari quedarà anul·lat i es perdrà el dret a cobrar l'ajuda concedida.
  
Novena. Altres disposicions
  
1. La Conselleria de Cultura, Educació i Ciència es reserva la possibilitat de reduir l'import de la subvenció o de revocar la concessió si el programa definitiu no s'ajusta bàsicament, i segons criteris de nivell artístic i quantitat d'actuacions, al que es va presentar per a sol·licitar la subvenció.
  
També podrà la Conselleria procedir d'esta manera si entre el programa definitiu i el realment executat s'observen reduccions en el nivell artístic dels participants o en la quantitat d'actuacions.
  
2. La Conselleria es reserva igualment la possibilitat de revocar la subvenció, sense més tràmits, en el cas d'incompliment d'alguna de les obligacions que imposa al beneficiari la base setena, en els termini i les condicions indicats.
  
3. Tota alteració de les condicions que s'han tingut en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a modificar la resolució de concessió.
  
4. Les economies que es puguen produir per l'aplicació del que indica esta base es podran disposar, per mitjà d'una nova resolució del conseller, per a incrementar la quantitat concedida a algun dels beneficiaris o incloure'n d'altres inicialment exclosos.